**ΕΠΙΤΡΟΠΗ ΚΟΙΝΟΤΙΚΩΝ ΔΙΚΗΓΟΡΩΝ**

**Βρυξέλλες, 18.10.2018 (14:00-16:00)**

1.- **Οδηγία 2018/958** για τον έλεγχο αναλογικότητας (**Proportionality Test**) πριν από τη θέσπιση νέας νομοθετικής κατοχύρωσης των επαγγελμάτων (ψηφίστηκε στις 28.06.2018 και πρέπει να ενσωματωθεί μέχρι τις 30.07.2020).

Η Επιτροπή συζήτησε επί της πρότασης κοινού ανακοινωθέντος της CCBE με άλλες ευρωπαϊκές οργανώσεις ελευθέρων επαγγελμάτων (αρχιτέκτονες, οδοντιάτρους, γιατρούς, μηχανικούς, δικηγόρους, συμβολαιογράφους φαρμακοποιούς και κτηνιάτρους), επειδή προκύπτουν επιφυλάξεις σχετικά με την μεταφορά της Οδηγίας στις εθνικές νομοθεσίες. Ειδικότερα:

(α) επισημαίνεται ότι ο προβλεπόμενος έλεγχος αναλογικότητας (proportionality test) μπορεί δυνητικά να καταστεί ιδιαίτερα επαχθής και χρονοβόρος για τα κράτη-μέλη (δεδομένου ότι απαιτείται οικονομοτεχνική τεκμηρίωση) και, επομένως, να επιβραδύνεται (ή και να παρακωλύεται εξ ολοκλήρου) η νομοθετική πρωτοβουλία. Εξ άλλου, λόγω ακριβώς της υποχρέωσης τεκμηρίωσης των ρυθμιστικών μέτρων, ενδέχεται τα ΚΜ να αποφεύγουν ακόμα και τη θέσπιση περιορισμών που πληρούν τα κριτήρια του δημοσίου συμφέροντος, της αναγκαιότητας και της αναλογικότητας.

(β) τονίζεται ότι, παρόλο που τα θεσπιζόμενα από την Οδηγία κριτήρια είναι διεξοδικά, πρέπει ωστόσο να επιτρέπεται στα ΚΜ να διατηρήσουν τη διακριτική τους ευχέρεια ως προς το βαθμό προστασίας του δημοσίου συμφέροντος (αφού ο επιθυμητός βαθμός προστασίας ενδέχεται να διαφέρει από κράτος σε κράτος).

(γ) εν όψει του βάρους απόδειξης που φέρει το ΚΜ κατά την θέσπιση περιορισμών, να τεκμηριώνει με ποιοτικά και ποσοτικά στοιχεία την καταλληλότητα και αναγκαιότητα των ρυθμίσεων, δεν θα πρέπει να κρίνεται ασύμβατο με την Οδηγία τυχόν μέτρο (ιδίως προληπτικό) μόνο και μόνο επειδή δεν είναι δυνατόν να αιτιολογηθεί ποιοτικά/ποσοτικά η αναγκαιότητά του. Εξ άλλου δεν θα πρέπει το βάρος απόδειξης να είναι τόσο επαχθές, ώστε το ΚΜ να υποχρεούται να αποδείξει θετικά ότι δεν υπάρχει καμία άλλη εναλλακτική για την επίτευξη του επιδιωκόμενου συμφέροντος.

(δ) η δυνατότητα ανάθεσης οικονομοτεχνικών μελετών σε τρίτα μέρη (ανεξάρτητους εμπειρογνώμονες) για την υποβοήθηση της νομοθετικής διαδικασίας και η επιλογή των αναδόχων θα πρέπει να εναπόκειται στη διακριτική ευχέρεια των κρατών-μελών

(ε) οι επαγγελματικές ενώσεις εκφράζουν επίσης ανησυχία για το ότι περιορίζεται ανεπίτρεπτα η διακριτική ευχέρεια των ΚΜ, εν όψει της εξαντλητικής απαρίθμησης των περιορισμών, για τους οποίους κατ’ ά. 7.3 της Οδηγίας πρέπει να εξετάζεται και το συνδυαστικό αποτέλεσμα (αποκλειστικές δραστηριότητες, υποχρέωση συνεχούς επαγγελματικής εξέλιξης, δεοντολογικά κριτήρια, εγγραφή σε επαγγελματικές ενώσεις (επιμελητήρια), ποσοτικοί και γεωγραφικοί περιορισμοί, νομική οργάνωση, ασυμβίβαστα, ασφαλιστική κάλυψη, γλώσσα, ελάχιστες ή και μέγιστες αμοιβές, περιορισμοί διαφήμισης κλπ). Λόγω της εξαιρετικά αυστηρής προσέγγισης της Οδηγίας και της εκτενούς ανάπτυξης των κριτηρίων για το επιτρεπτό των περιορισμών, ελλοχεύει ο κίνδυνος εκμηδένισης της ελευθερίας επιλογής του κρατικού νομοθέτη.

2.- Συζητήθηκε η συμμετοχή της CCBE στην ημερίδα που οργανώνει στις 27.11.2018 ο Τομέας Ελευθέρων Επαγγελμάτων της Οικονομικής και Κοινωνικής Επιτροπής της ΕΕ με θέμα «**Βιώσιμη Μετάλλαξη των Χαρακτηριστικών Ελευθέρων Επαγγελμάτων**» και κρίθηκε σκόπιμη η συνεργασία με άλλες επαγγελματικές ενώσεις για την σύνταξη Δήλωσης για την «Έννοια του Ελεύθερου Επαγγέλματος σε Ευρωπαϊκό Επίπεδο» με βασικούς άξονες την καλπάζουσα ψηφιοποίηση (τεχνητή νοημοσύνη και astroturfing), το ιδιάζον καθεστώς των επαγγελματικών εταιρειών και τον περιορισμό των πολυεπαγγελματικών εταιρειών, τον προστατευτισμό σε συνδυασμό με το δημόσιο συμφέρον κλπ.

3.- Συζητήθηκε η συνδρομή της CCBE στην προεργασία για την μελέτη της Επιτροπής ΕΕ με θέμα «**Συμπεριφορική οικονομική ανάλυση των επαγγελματικών κινήτρων στα επαγγέλματα παροχής υπηρεσιών**», η οποία βρίσκεται στο στάδιο συγγραφής υποχρεώσεων (θέματα προς ανάλυση) και θα ακολουθήσει δημοπράτηση για την εργολαβική ανάθεση.

4.- **Λοιπές ενημερώσεις – τρέχοντα θέματα**

* Στις 13.07.2018 ολοκληρώθηκε το εξάμηνο παρατήρησης της οικονομικής, εργασιακής και δημοσιονομικής πολιτικής των επιμέρους κρατών-μελών και το Συμβούλιο ΕΕ δημοσίευσε συστάσεις για κάθε κράτος-μέλος, που αφορούν μεταξύ άλλων το δικηγορικό επάγγελμα και την απονομή δικαιοσύνης (για την Ελλάδα δεν δημοσιεύθηκαν συστάσεις, δεδομένου ότι βρίσκεται σε γενικότερη επιτήρηση λόγω του προγράμματος δημοσιονομικής προσαρμογής).
* Η Επιτροπή ΕΕ αποφάσισε να αποστείλει επιστολές συμμόρφωσης σε 27 ΚΜ (ήτοι όλων πλην της Λιθουανίας) για την πλημμελή εφαρμογή των κοινοτικών κανόνων όσον αφορά την απρόσκοπτη αναγνώριση επαγγελματικών τίτλων και τη διαφάνεια και αναλογικότητα των υφιστάμενων περιορισμών πρόσβασης.
* Αναμένεται η ολοκλήρωση της μελέτης που ανέθεσε η Επιτροπή ΕΕ για τις επιπτώσεις της απελευθέρωσης της πρόσβασης σε συγκεκριμένους επαγγελματικούς τομείς στην ποιότητα των παρεχομένων υπηρεσιών.
* Η ΓΓ Ανάπτυξης σχεδιάζει μελέτη για την καταγραφή και αξιολόγηση της κατάργησης νομικών και διοικητικών περιορισμών στον τομέα της παροχής υπηρεσιών στα πλαίσια της παρακολούθησης της εφαρμογής της Οδηγίας 2006/123/ΕΚ ανά τριετία.
* Επίσης τα μέλη ενημερώθηκαν για την Ημερίδα Συνεργατικής Οικονομίας στις 11.10.2018, με ενότητες που αφορούν και τους δικηγόρους (βραχυχρόνιες μισθώσεις, εργασιακά, ευθύνη διαμεσολαβητών, ανταγωνισμός, προσωπικά δεδομένα)

**Για την Ελληνική Αντιπροσωπεία**

**Μαρία Π. Σταματογιάννη**

**Μέλος ΔΣ/ΔΣΠ**